वस्तुतः यह एक पखवाड़े तक चलने वाला आयोजन है। इसमें सामुहिक पूजा, देवयात्रा, लोकनाट्य, नृत्य, प्रहसन, स्वांग, मेला आदि विविध रंगी आयोजन होते हैं। परम्परागत पूजा-अनुष्ठान भी होते हैं तो मनोरंजक कार्यक्रम भी। यह भूम्याल देवता के वार्षिक पूजा का अवसर भी होता है, परिवारों और ग्राम क्षेत्र के देवताओं से भेंट का अवसर भी होता है। अंतिम दिन लोक शैली में रामकथा की प्रस्तुति की जाती है। इसे देखने के लिए क्षेत्र में दूर-दूर से लोग आते हैं और मेला जुड़ता है। इसलिए यह सम्पूर्ण आयोजन रम्वांण के नाम से जाना जाता है।